Bruce Almighty

Film dal mais da Curdin Fliri

Igl è divertent dad avair la forza da Dieu ... e sche ti na crais betg quai, sche dumonda be a Bruce Nolan, perquai ch'el sa quai. Sche Ti es deprimì, trist o en x-in auter stadi d'anim negativ, alura va a kino e guarda quest film. Jau empermet che ti sortas cun mal il venter dal rir. Jim Carrey ed il reschissur Tom Shadyac che han fatg ensemen gia "Ace Ventura" e "Der Dummschwätzer" èn puspè ensemen. E puspè han els creà in film da rir da schluppar.
L'istorgia è fitg simpla. Bruce (Jim Carrey) è in reporter che lavura tar la televisiun. El è fitg popular ed ha ina chara e bella amia Grace (Jennifer Aniston). Bruce sasez n'è però betg cuntent da sia vita monotona. A la fin d'in di, nua che tut va sut sura, blastemma Bruce sco anc mai e dat tut la culpa a Dieu.
Dieu (Morgan Freeman) taidla e dat resposta: El vegn sin terra e surdat a Bruce per in'emna SIA lavur. Quai vul dir, Bruce survegn la pussanza da Dieu. Ma uschè simpel sco che Bruce s'ha imaginà, n'è il "job" da Dieu betg ...
Pli u main tut il team che ha lavurà vi dal film s'enconuscha gia da pli baud. Jim Carrey e Tom Shadyac èn gia da pli onns sco frars ed èn creativs ensemen sco anc mai.
Il film Bruce Almighty mussa nonstop gags e spass ed è adattà per pli u main mintgin.
Alura trai en voss pampers e curri a kino a partir dals 12 da zercladur.